“สธ.” เปิดไทม์ไลน์ หมอไทยรายแรก ติดโควิดเสียชีวิต “อนุทิน” ร่วมแสดงความเสียใจ
กระทรวงสาธารณสุข เปิดไทม์ไลน์ นพ.ปัญญา หมอไทยรายแรกติดโควิดเสียชีวิต ด้าน รมว.สาธารณสุข ร่วมแสดงความเสียใจ ชี้กลุ่มแพทย์ควรได้รับวัคซีนโควิดก่อน เหตุเป็นด่านหน้าเสี่ยงรับเชื้อ
กระทรวงสาธารณสุข เปิดไทม์ไลน์ นพ.ปัญญา หมอไทยรายแรกติดโควิดเสียชีวิต ด้าน รมว.สาธารณสุข ร่วมแสดงความเสียใจ ชี้กลุ่มแพทย์ควรได้รับวัคซีนโควิดก่อน เหตุเป็นด่านหน้าเสี่ยงรับเชื้อ
18 ก.พ. 2564

นพ.จักรรัฐ พิทยาวงศ์อานนท์ ผู้อำนวยการกองระบาดวิทยา กรมควบคุมโรค กระทรวงสาธารณสุข (สธ.) เปิดเผยถึงกรณีผู้เสียชีวิตจากโควิด-19 รายล่าสุดวันนี้ (18 ก.พ.64) เป็นบุคลากรทางการแพทย์ (เกษียณอายุ) อายุ 66 ปี เพศชาย มีโรคประจำตัว มะเร็งต่อมลูกหมาก ไขมันในเลือดสูง ถุงลมโป่งพอง ส่งผลให้ยอดเสียชีวิตสะสมรวม 83 ราย
โดยมีรายละเอียดไทม์ไลน์ ดังนี้
วันที่ 13-28 มกราคม 64 ให้การรักษาผู้ป่วยโควิด-19 รายที่ 2,9 และ 11 ของจ.มหาสารคาม ที่คลินิก
วันที่ 29 มกราคม 64 ตรวจหาเชื้อ SARS-CoV-2 ครั้งที่ 1 ไม่พบเชื้อ
วันที่ 31 มกราคม 64 มีอาการปวดเมื่อยกล้ามเนื้อ ครั่นเนื้อครั่นตัว คล้ายจะเป็นไข้
วันที่ 1 กุมภาพันธ์ 64 มีอาการไข้ ตรวจหาเชื้อ SARS-CoV-2 ครั้งที่ 2 ผลพบเชื้อ
วันที่ 2 กุมภาพันธ์ 64 เข้ารับการรักษาตัวที่ รพ.มหาสารคาม
วันที่ 7 กุมภาพันธ์ 64 ปอดอักเสบ ใส่ท่อช่วยหายใจ อาการทรุดลงเรื่อยๆ ส่งต่อรับการรักษาที่ รพ.ศรีนครินทร์
วันที่ 18 กุมภาพันธ์ 64 เสียชีวิต เวลา 01.00 น.
ทั้งนี้ นพ.ปัญญา นับเป็นแพทย์ไทยรายแรกที่เสียชีวิตจากการติดเชื้อโควิด -19 ระหว่างการดูแลผู้ป่วย
ด้านนายอนุทิน ชาญวีรกูล รองนายกรัฐมนตรี และรมว.สาธารณสุข (สธ.) กล่าวถึงกรณีกรณีการเสียชีวิตของ นพ.ปัญญาหลังทำการรักษาผู้ติดเชื้อโควิด-19 คลัสเตอร์โต๊ะแชร์ จ.มหาสารคามว่า ตนได้รับรายงานข้อมูลเบื้องต้นแล้ว และมีความเสียใจเป็นอย่างมากกับเหตุการณ์ที่เกิดขึ้น เพราะ นพ.ปัญญา ท่านให้การดูแลรักษาผู้ป่วย แต่ต้องไปดูว่า ขณะที่ผู้ป่วยมาที่คลินิกนั้น มีอาการป่วยแล้วหรือไม่ มีการพิสูจน์ว่าติดเชื้อแล้วหรือไม่ เพราะหากติดเชื้อแล้ว ก็ต้องรักษาในโรงพยาบาล อย่างไรก็ตาม ต้องขอแสดงความเสียใจกับครอบครัวคุณหมอปัญญาอย่างยิ่ง
“กรณีดังกล่าวเป็นสาเหตุว่า ทำไมบุคลากรสาธารณสุข ถึงควรได้รับวัคซีนป้องกันโควิด-19 ก่อน เพราะเป็นกลุ่มแรกที่ต้องสัมผัสผู้ติดเชื้อ จึงเสี่ยงติดเชื้อด้วย การที่มีแพทย์เสียชีวิตจากการติดโควิด-19 ระหว่างปฏิบัติหน้าที่ แม้ไม่ได้อยู่ในสังกัดของกระทรวงสาธารณสุขโดยตรง แต่นับว่าเป็นเรื่องใหญ่ของสาธารณสุข จึงมอบหมายให้ นพ.เกียรติภูมิ วงศ์รจิต ปลัด สธ. ลงพื้นที่ตรวจสอบสิ่งที่เกิดขึ้น และผมเองก็อยากจะลงพื้นที่ไปด้วย” นายอนุทิน กล่าว
นายอนุทิน กล่าวอีกว่า เหตุการณ์ดังกล่าว เป็นอุทาหรณ์ให้กับแพทย์ที่รักษาผู้ติดเชื้อโควิด-19 ที่ต้องป้องกันตัวเองอย่างมาก อย่างไรก็ตาม สธ. ได้ออกมาตรการป้องกันบุคลากรทางการแพทย์ไปทั้งหมดแล้ว และเตรียมความพร้อมทุกอย่าง เช่น หน้ากากอนามัย ชุดป้องกันส่วนบุคคล ที่คลุมศีรษะ
ขณะที่ นพ.เกียรติภูมิ วงศ์รจิต ปลัดกระทรวงสาธารณสุข กล่าวว่า กระทรวงสาธารณสุข ขอแสดงความเสียใจกับครอบครัวของนายแพทย์ปัญญา หาญพาณิชย์พันธุ์ แพทย์จังหวัดมหาสารคาม ที่เสียชีวิตจากโรคโควิด-19 หลังจากให้การรักษาผู้ติดเชื้อโควิด 19 ที่คลินิกส่วนตัว จำนวน 3 ราย แพทย์ท่านนี้เคยรับราชการเป็นแพทย์อายุรกรรมประจำโรงพยาบาลมหาสารคาม เป็นแพทย์ที่ดี เป็นที่รักใคร่ เคารพนับถือของประชาชน ภายหลังเกษียณอายุราชการยังคงให้การดูแลรักษาประชาชน และทำงานช่วยเหลือสังคมอย่างต่อเนื่อง นับเป็นการสูญเสียบุคลาการแพทย์ที่มีความความตั้งใจทำงานสร้างประโยชน์ให้กับสังคมมาโดยตลอด
นพ.เกียรติภูมิกล่าวต่อว่า ขอความร่วมมือประชาชนเมื่อป่วยขอให้ป้องกันการแพร่เชื้อไปสู่ผู้อื่น  สวมหน้ากากอนามัย หน้ากากผ้า ล้างมือบ่อย ๆ หลีกเลี่ยงที่ชุมชน อยู่ให้ห่างจากผู้อื่น ที่สำคัญเมื่อไปรับการรักษาที่สถานพยาบาลขอให้แจ้งความเสี่ยงของตนเอง อย่าปกปิด ให้ข้อมูลที่เป็นจริงแก่แพทย์ผู้รักษาและบุคลากรการแพทย์ทราบด้วย เพื่อไม่ให้เกิดความสูญเสียเช่นนี้ขึ้นอีก